《咏史》
明代·黎邦瑊

燕政托揖让，社稷墟齐兵。昭王图雪耻，求士千金倾。

壮哉乐毅士，报以七十城。当时重其略，国乘传荣名。

于期颈自刎，荆轲计不成。一感知己恩，九死其所轻。

寥寥千载馀，烈风争日明。

作者简介：黎邦瑊（？—一六四四），字君选，号洞石。从化人。贯孙，民表子。明光宗泰昌元年（一六二〇）贡生，官兴业知县。陈子壮发起修复南园，邦瑊曾参预其事。明亡，以忧愤卒。有《洞石稿》。清陈伯陶《胜朝粤东遗民录》卷二有传。